Laskesuusatamise MK-etapil Saksamaal Ruhpoldingus võitis naiste 15 km tavadistantsi kõik lasketiirud puhaste paberitega läbinud itaallanna Dorothea Wierer, eestlannadest oli parim Regina Oja, kes sai 70. koha.
Oja tegi nelja tiiru peale kolm möödalasku ehk kogus kolm trahviminutit ja kaotas võitjale 5.35,5. Tuuli Tomingas sai viie trahviminuti juures 83. koha, kaotades Wiererile 6.38,2. Samuti viis möödalasku teinud Grete Gaim sai 99 lõpetanu seas 97. koha, kaotades 8.47,3.
Karjääri neljanda MK-etapivõidu võtnud Wiereri järel sai teise koha ühel lasul eksinud soomlanna Kaisa Mäkäräinen, kaotades 12,7 sekundiga. Kolmandana lõpetas lasketiirudes eksimatult tegutsenud kanadalanna Rosanna Crawford, kaotades 21,2 sekundiga. Seejuures oli see Crawfordile karjääri esimene esikolmikukoht, varem oli ta kolmel korral jõudnud esikümnesse, kuid seda kolm hooaega tagasi.
Ruhpoldingu MK-etapp jätkub reedel meeste teatesõiduga, ETV2 ja ERR-i spordiportaali otseülekanne algab kell 15.20.
Vaata ka ETV spordisaate lugu:
Toimetaja: Siim Semiskar